ZÁPISNICA Z ROKOVANIA, KTORÉ SA USKUTOČNILO V UTOROK 19. MARCA 2019 POPOLUDNÍ

(2020/C 334/03)

OBSAH

14. Naliehavá téma č. 2: trestné činy proti životnému prostrediu 8

15. Strategický význam a rozmer partnerstva AKT – EÚ 9

16. Vykonávanie globálneho paktu o migrácii 9

17. Správa o konferencii mládeže 9

ZÁPISNICA Z ROKOVANIA, KTORÉ SA USKUTOČNILO V UTOROK 19. MARCA 2019 POPOLUDNÍ

Rokovanie sa začalo o 15.02 h.

ROKOVANIU PREDSEDAL: Juan Fernando LOPEZ AGUILAR

úradujúci spolupredseda

14. Naliehavá téma č. 2: trestné činy proti životnému prostrediu

Poslanci AKT a EÚ z celého politického spektra zdôraznili, že je dôležité prijať oveľa dôraznejšie opatrenia proti trestným činom proti životnému prostrediu. Tento krok je nevyhnutný na ochranu biodiverzity a ekosystémov a na zmiernenie zmeny klímy, ako aj na zaistenie živobytia a ľudského zdravia. Dôležitý je aj v boji proti iným druhom organizovanej trestnej činnosti, s ktorými sú trestné činy proti životnému prostrediu často spojené. Poslanci zdôraznili, že sa treba dohodnúť na spoločnom vymedzení takýchto trestných činov, ktoré v súčasnosti neexistuje.

Hoci sa poukázalo na to, že sa musí naďalej jasne rozlišovať medzi nezákonnými a zákonnými činnosťami, niektorí poslanci zastávali názor, že k činnostiam poškodzujúcim životné prostredie treba zaujať celostnejší prístup. Ako príklad takýchto činností uviedli nezákonný rybolov a ukladanie odpadu.

Osobitná pozornosť sa pritom venovala trestným činom proti morskému životnému prostrediu. Zástupcovia z dotknutých krajín AKT informovali o spôsobených škodách, aktuálne prijatých opatreniach a ďalších potrebných opatreniach.

Poslanci zdôraznili, že je potrebné podporiť kapacity krajín AKT v boji proti trestným činom proti životnému prostrediu.

Niekoľko poslancov žiadalo prísnejšie sankcie a navrhnuté bolo rozšírenie vymedzenia zločinov proti ľudskosti tak, aby zahŕňali trestné činy proti životnému prostrediu.

Rečníci: Alpha OUSMANE (Burkina Faso), Stefan GEHROLD, Halifa Baboucar SALLAH (Gambia), Jo LEINEN, Ben Abdallah BANDA (Ghana), Catherine BEARDER, Federico ABAGA DUDO (Rovníková Guinea), Maria HEUBUCH, Price CYPRIEN (Haiti), Moses CHEBOI (Keňa), Joachim ZELLER, Clifford ANDRE (Seychely), Louis Joseph MANSCOUR, Andre MISIEKABA (Surinam), Jacob L. OULANYAH (Uganda), Lucie MILEBOU-AUBUSSON (Gabon), Babiker MOHAMED TOM BAKHIT DAFAALLA (Sudán).

Komisia: Domenico Rosa

Clifford André (Seychely) a Julie Ward ukončili rozpravu.

Na konci rozpravy sa Sir Louis H. STRAKER vyjadril k situácii krajín zasiahnutých cyklónom Idai. Halifa Baboucar SALLAH vyslovil súhlas s jeho pripomienkami. V nadväznosti na tieto vystúpenia sa spolupredsedovia rozhodli vydať spoločné tlačové vyhlásenie o tragických následkoch cyklónu.

Strategický význam a rozmer partnerstva AKT – EÚ

15.

Výbor pre politické záležitosti

Spoluspravodajcovia: Sebastian Kopulande (Zambia) a David Martin (nahrádzajúci Mariu Arenovú)

Mnohí poslanci sa zhodli na tom, že v rámci súčasného partnerstva sa nepodarilo dodržať všetky záväzky a že správa by sa mala stať referenciou, ktorú by rokujúce strany mali využiť na budúce posilnenie partnerstva. Obsahovať by mala jasné kritériá a konečný úspech by sa mal merať vo vzťahu k zníženiu chudoby. Partnerstvo AKT – EÚ, ktoré zahŕňa viac ako 50 % členských štátov OSN, by malo riešiť skutočné globálne otázky, ako sú napríklad Agenda 2030, Parížska dohoda o zmene klímy, medzinárodné daňové úniky a obrana globálneho poriadku založeného na mnohostranných pravidlách. Členovia z krajín AKT vyjadrili znepokojenie nad pokračujúcou nerovnováhou síl medzi skupinou AKT a EÚ a nad možným posunom smerom k „regionalizácii“ budúceho partnerstva.

Rečníci: Alpha OUSMANE (Burkina Faso), Michael GAHLER, Halifa Baboucar SALLAH (Gambia), Carlos ZORRINHO, Michel KAMANO (Guinea), Federico ABAGA DUDO (Rovníková Guinea), Price CYPRIEN (Haiti), Maria HEUBUCH, Margaret KAMAR (Keňa), Ahamada SOUKOUNA (Mali), Clifford ANDRE (Seychely), Joachim ZELLER, Adjedoue WEIDOU (Čad), Jacob L. OULANYAH (Uganda), Ben Abdallah BANDA (Ghana).

Komisia: Domenico Rosa

Spoluspravodajcovia: Sebastian Kopulande (Zambia) a David Martin ukončili rozpravu.

Generálny tajomník OSN: Patrick I. GOMES, Sir Louis H. STRAKER.

Vykonávanie globálneho paktu o migrácii

16.

Hlavná rozprava s Elspeth Guildovou, profesorkou práva na Queen Mary University of London

Prevažná väčšina poslancov AKT a EP ocenila prínos globálneho paktu o bezpečnej, riadenej a legálnej migrácii a vyjadrila poľutovanie nad tým, že zaň nehlasovali všetky členské štáty EÚ. Poslanci uznali zložitosť spojenia vnútroštátnych právnych predpisov, medzinárodných dohôd, ľudských práv a etiky v globalizovanom svete s rastúcou nerovnosťou a nerovnováhou demografického rastu medzi kontinentmi. Migračné politiky by sa však mali zakladať na skutočných faktoch, a nie na náladách a falošných správach (ktoré možno na volebné účely prekrútiť). Väčšina poslancov sa tiež zhodla na tom, že treba spoločne prevziať zodpovednosť za riešenie výziev súvisiacich s migráciou, a to v duchu spolupráce a spoločného záujmu. Dobrá správa vecí verejných, ľudské práva a rozvoj idú ruka v ruke a industrializácia Afriky bude kľúčová. Viac úsilia by sa mohlo vynaložiť na zastavenie obchodovania s ľuďmi, pričom by EÚ mala rozšíriť možnosti legálnej migrácie.

Poslanci žiadali začlenenie globálneho paktu o migrácii do budúcej dohody o partnerstve AKT – EÚ.

Profesorka Elspeth Guild ukončila rozpravu odvolaním sa na údaje Eurostatu, z ktorých vyplýva, že prevažná väčšina migrantov prichádzajúcich do EÚ nepochádza z krajín AKT.

Rečníci: Michael GAHLER, Halifa Baboucar SALLAH (Gambia), Juan Fernando LÓPEZ AGUILAR, Michel KAMANO (Guinea), Nathalie GRIESBECK, CYPRIEN (Haiti), Moses CHEBOI (Keňa), Ahamada SOUKOUNA (Mali), Nicolas BAY, Pedro SILVA PEREIRA, Julie WARD, Carlos ZORRINHO, Adjedoue WEIDOU (Čad), Jacob L. OULANYAH (Uganda), Ben Abdallah BANDA (Ghana).

Komisia: Domenico Rosa

17. Správa o konferencii mládeže

Spolupredseda a spolupredsedovia konferencie André Clifford (Seychely) a Julie Ward udelili slovo dvom mladým rumunským účastníkom – Madaline Huzumovej a Tudorovi Drujescovi, ktorí podali správu o výsledkoch tohto podujatia.

Konferencia, ktorá bola zameraná na protesty mladých Európanov v súvislosti so zmenou klímy a ich potenciálny vplyv na nadchádzajúce voľby do Európskeho parlamentu, prilákala veľký počet mladých Rumunov, ktorí sa zapojili do výmeny názorov s poslancami v priateľskej a neformálnej atmosfére. Účastníci vyjadrili obavy o budúcnosť planéty, pričom poznamenali, že opatrenia vlád proti globálnemu otepľovaniu sú stále do veľkej miery nedostatočné. Poukázali taktiež na to, že aj v oblastiach, kde sa tieto opatrenia už vykonávajú, napr. v rámci recyklácie, často existujú nedostatky a medzery, a ako príklad uviedli nízku mieru opätovného použitia materiálov vyrobených z plastu. Okrem toho zdôraznili skutočnosť, že mládež je často zapojená do realizácie projektov malého rozsahu, pričom sa s ňou ale vôbec nekonzultuje o formulovaní rámcových programov a strategického plánovania v boji proti zmene klímy.

(Rokovanie sa skončilo o 18.56 h)